CELEX: 32019D0691
Language: sk
Date: 2019-05-02 00:00:00
Title: Rozhodnutie Komisie (EÚ) 2019/691 z 2. mája 2019, ktorým sa v súlade s článkom 4 ods. 5 vykonávacieho nariadenia (EÚ) 2018/574 oprávňujú hospodárske subjekty využívať služby iného vydavateľa ID (Text s významom pre EHP)

3.5.2019   
               
               
                  SK
               
               
                  Úradný vestník Európskej únie
               
               
                  L 116/80
               
            
         ROZHODNUTIE KOMISIE (EÚ) 2019/691
         z 2. mája 2019,
         ktorým sa v súlade s článkom 4 ods. 5 vykonávacieho nariadenia (EÚ) 2018/574 oprávňujú hospodárske subjekty využívať služby iného vydavateľa ID
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (1), a najmä na jej článok 15,
         keďže:
         
                     (1)
                  
                  
                     Smernicou 2014/40/EÚ a vykonávacím nariadením Komisie (EÚ) 2018/574 (2) sa stanovuje právny rámec na zriadenie systému vysledovateľnosti tabakových výrobkov v Únii. Tieto právne predpisy slúžia na úrovni Únie aj na vykonávanie článku 8 Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku (3), ratifikovaného Európskou úniou (4), ktorým sa ustanovuje sledovanie a pravidlá vysledovateľnosti tabakových výrobkov vo svete.
                  
               
                     (2)
                  
                  
                     S cieľom umožniť sledovanie a vysledovanie všetkých tabakových výrobkov v Únii sa v článku 15 ods. 1 smernice 2014/40/EÚ od členských štátov vyžaduje zabezpečiť, aby všetky jednotlivé balenia týchto výrobkov boli označené jedinečným identifikátorom. V zmysle článku 15 ods. 13 sa táto požiadavka bude od 20. mája 2019 vzťahovať na cigarety a tabak na vlastnoručné zhotovenie cigariet.
                  
               
                     (3)
                  
                  
                     Na základe článku 3 ods. 1 vykonávacieho nariadenia (EÚ) 2018/574 musí každý členský štát vymenovať subjekt (ďalej len „vydavateľ ID“), ktorý zodpovedá za generovanie a vydávanie jedinečných identifikátorov. V článku 3 ods. 6 sa od členských štátov vyžaduje, aby Komisiu informovali o vymenovaní vydavateľa ID a o jeho kóde identifikátora do jedného mesiaca od jeho vymenovania.
                  
               
                     (4)
                  
                  
                     V článku 4 vykonávacieho nariadenia (EÚ) 2018/574 sú stanovené pravidlá, ktoré musia príslušní vydavatelia ID dodržiavať pri generovaní a vydávaní jedinečných identifikátorov, a to v závislosti od toho, kde sa výrobky vyrábajú, kam sa dovážajú alebo kde sa balia do súhrnných obalov. Okrem toho môže členský štát v zmysle článku 4 ods. 1 druhého pododseku požadovať, aby za generovanie a vydávanie jedinečných identifikátorov pre všetky tabakové výrobky uvádzané na jeho trh zodpovedal ním vymenovaný vydavateľ ID.
                  
               
                     (5)
                  
                  
                     Článkom 4 ods. 5 vykonávacieho nariadenia (EÚ) 2018/574 sa stanovuje, že v prípade dočasnej neprítomnosti príslušného vydavateľa ID môže Komisia oprávniť hospodárske subjekty, aby využili služby iného vydavateľa ID, ktorý bol vymenovaný v súlade s článkom 3 daného nariadenia.
                  
               
                     (6)
                  
                  
                     V článku 9 ods. 2 a článku 13 ods. 2 vykonávacieho nariadenia (EÚ) 2018/574 sa od hospodárskych subjektov podávajúcich žiadosti o jedinečné identifikátory na úrovni jednotkového balenia a súhrnného obalu vyžaduje, aby predkladali informácie uvedené v bodoch 2.1 a 2.2 oddielu 2 kapitoly II prílohy II k danému nariadeniu. Tieto informácie sú potrebné na generovanie jedinečných identifikátorov a obsahujú kódy identifikátora, ktoré slúžia na registráciu hospodárskych subjektov, zariadení a strojov v systéme vysledovateľnosti. Preto sú kódy identifikátora pre hospodárske subjekty podmienkou, na základe ktorej môžu požiadať príslušného vydavateľa ID o vydanie jedinečných identifikátorov. Jedinečné identifikátory spolu s kódmi identifikátora sú navyše nevyhnutné na zaznamenávanie a prenos informácií o pohybe výrobkov a udalostí týkajúcich sa transakcií. Pravidlá podávania žiadosti o vydanie kódov identifikátora pre hospodárske subjekty, zariadenia a stroje sú stanovené v článkoch 14, 16 a 18 vykonávacieho nariadenia (EÚ) 2018/574. Právomoc vydavateľov ID vydať kódy identifikátora sa riadi miestom činnosti hospodárskych subjektov.
                  
               
                     (7)
                  
                  
                     V čase prijímania tohto rozhodnutia viaceré členské štáty neoznámili Komisii nimi vymenovaných príslušných vydavateľov ID tak, ako to vyplýva z článku 3 ods. 6 vykonávacieho nariadenia (EÚ) 2018/574. Bez príslušného vydavateľa ID nebudú môcť hospodárske subjekty požiadať o vydanie kódov identifikátora ani jedinečných identifikátorov. Preto tieto hospodárske subjekty nebudú môcť uvádzať svoje výrobky na trh. To by mohlo ovplyvniť hladké fungovanie vnútorného trhu, predovšetkým trhu s tabakovými výrobkami, a tým potenciálne ohroziť samotný účel systému vysledovateľnosti a zastavenie nezákonného obchodu s tabakovými výrobkami.
                  
               
                     (8)
                  
                  
                     S cieľom čiastočne obmedziť možné narušenie hladkého fungovania vnútorného trhu, ako aj v snahe spustiť systém vysledovateľnosti v plánovanom čase by Komisia mala dočasne v súlade s článkom 4 ods. 5 vykonávacieho nariadenia (EÚ) 2018/574 oprávniť hospodárske subjekty, aby využili služby už vymenovaného vydavateľa ID.
                  
               
                     (9)
                  
                  
                     Je na vydavateľoch ID, ktorí už boli vymenovaní v súlade s článkom 3 ods. 1 vykonávacieho nariadenia (EÚ) 2018/574, aby sa rozhodli, či akceptujú požiadavky hospodárskych subjektov na generovanie a vydanie jedinečných identifikátorov. V prípade dočasnej neprítomnosti príslušného vydavateľa ID môžu hospodárskym subjektom poskytnúť kódy identifikátora potrebné na generovanie a vydanie jedinečných identifikátorov aj iní vymenovaní vydavatelia ID v súlade s požiadavkami stanovenými v článku 15 ods. 5 smernice 2014/40/EÚ a v kapitole VI vykonávacieho nariadenia (EÚ) 2018/574. Poskytovanie dodatočných služieb by za žiadnych okolností nemalo ohroziť iné činnosti vydavateľa ID.
                  
               
                     (10)
                  
                  
                     Kódy identifikátora generované vydavateľmi ID v prípade dočasnej neprítomnosti príslušného vydavateľa ID by sa mali spolu s ďalšími relevantnými informáciami uvedenými v článku 14 ods. 2, článku 16 ods. 2 a článku 18 ods. 2 vykonávacieho nariadenia (EÚ) 2018/574 preniesť na príslušného vydavateľa ID po jeho vymenovaní. Preniesť by sa mali elektronicky, a to bez zbytočného odkladu na základe žiadosti príslušného vydavateľa ID adresovanej vydavateľom ID, ktorí rozhodli o generovaní kódov identifikátora v prípade dočasnej neprítomnosti príslušného vydavateľa ID.
                  
               
                     (11)
                  
                  
                     Oprávnenie využívať služby iného vydavateľa ID v zmysle článku 4 ods. 5 vykonávacieho nariadenia (EÚ) 2018/574 by malo platiť iba v prípade dočasnej neprítomnosti príslušného vydavateľa ID.
                  
               
                     (12)
                  
                  
                     Týmto rozhodnutím by nemali byť dotknuté pravidlá týkajúce sa právomocí vydavateľov stanovené vo vykonávacom nariadení (EÚ) 2018/574 v súvislosti s vydávaním a registráciou kódov hospodárskych subjektov a zariadení v prípade prevádzkovateľov prvých maloobchodných predajní.
                  
               
                     (13)
                  
                  
                     Systém vysledovateľnosti stanovený v článku 15 smernice 2014/40/EÚ začne v prípade cigariet a tabaku na vlastnoručné zhotovenie cigariet platiť od 20. mája 2019, preto by toto rozhodnutie malo nadobudnúť účinnosť v deň jeho uverejnenia v Úradnom vestníku Európskej únie.
                  
               
                     (14)
                  
                  
                     Vzhľadom na dočasnú povahu oprávnenia v zmysle článku 4 ods. 5 vykonávacieho nariadenia (EÚ) 2018/574 považuje Komisia za potrebné toto rozhodnutie časovo obmedziť,
                  
               PRIJALA TOTO ROZHODNUTIE:
         
            Článok 1
            Komisia v zmysle článku 4 ods. 5 vykonávacieho nariadenia (EÚ) 2018/574 oprávňuje hospodárske subjekty vymedzené v článku 2 bode 2 daného nariadenia využívať služby iného vydavateľa ID, ktorý bol vymenovaný v súlade s článkom 3 vykonávacieho nariadenia (EÚ) 2018/574.
            Oprávnenie uvedené v prvom pododseku platí len v prípade dočasnej neprítomnosti príslušného vydavateľa ID a najneskôr do 31. decembra 2019.
            Týmto rozhodnutím nie sú dotknuté pravidlá týkajúce sa právomocí vydavateľov stanovené vo vykonávacom nariadení (EÚ) 2018/574 v súvislosti s vydávaním a registráciou kódov hospodárskych subjektov a zariadení v prípade prevádzkovateľov prvých maloobchodných predajní.
         
         
            Článok 2
            Kódy identifikátora hospodárskeho subjektu, zariadenia a strojov generované vydavateľom ID v prípade dočasnej neprítomnosti príslušného vydavateľa ID sa bez zbytočného odkladu po jeho vymenovaní prenesú na základe žiadosti na príslušného vydavateľa ID. Tieto kódy identifikátora sa prenesú aj spolu s ďalšími relevantnými informáciami uvedenými v článku 14 ods. 2, článku 16 ods. 2 a článku 18 ods. 2 vykonávacieho nariadenia (EÚ) 2018/574.
            Tento prenos prebieha elektronicky.
            Hospodárske subjekty sú o tomto prevode informované príslušným vydavateľom ID.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa do 31. decembra 2019 vrátane.
         
         
            V Bruseli 2. mája 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 127, 29.4.2014, s. 1.
         
            (2)  Vykonávacie nariadenie Komisie (EÚ) 2018/574 z 15. decembra 2017 o technických normách pre vytvorenie a prevádzku systému vysledovateľnosti pre tabakové výrobky (Ú. v. EÚ L 96, 16.4.2018, s. 7).
         
            (3)  Protokol na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie (Ú. v. EÚ L 268, 1.10.2016, s. 10).
         
            (4)  Rozhodnutie Rady (EÚ) 2016/1749 zo 17. júna 2016 o uzavretí v mene Európskej únie Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku s výnimkou jeho ustanovení, ktoré patria do rozsahu pôsobnosti hlavy V tretej časti Zmluvy o fungovaní Európskej únie (Ú. v. EÚ L 268, 1.10.2016, s. 1). Rozhodnutie Rady (EÚ) 2016/1750 zo 17. júna 2016 o uzavretí v mene Európskej únie Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku, pokiaľ ide o jeho ustanovenia o povinnostiach týkajúcich sa justičnej spolupráce v trestných veciach a vymedzenie pojmu trestné činy (Ú. v. EÚ L 268, 1.10.2016, s. 6).